钦定古今图书集成/历象汇编/历法典/第078卷 > 新法历引 > 句股
## 钦定古今图书集成/历象汇编/历法典/第078卷 > 新法历引 > 句股

句股之术，从来尚矣。古《九章》《周髀》载之，究不过一三边直角形而已。垂线为股，横线为句，斜线为弦，测量家立表代股，平圭代句，而景为其弦。善斯术者，高深广远，无不可求，而测天之为用尤大。然而旧法虽有三元、五和、五较等用，不过设二求三，且泥于直角一形，若遇斜角、弧角，无以措用矣。新法变而通之，既名其公曰《三角形》，又审其平面、球面、曲线、杂线、锐角、钝角之别，即知天为圜体，宜测以弧；宿曜近远、诸道互交，宜测以多类之弧；遂生多类之三弧形。于是各形咸备，有三弧三角，互设三以求馀三。是谓以圆齐圆，于法为善。故虽天道隐微，象数零杂，未有能遁焉者也。